J. Figeľ, poslanec: (2003-04-09):
Hádam jedným z najúspešnejších modelov spolupráce za posledné desaťročie v Európe bola neformálna Vyšehradská štvorka. Prospela Slovensku a celému regiónu. Nám osobitne v mnohých záležitostiach nielen zviditeľňovania,  ale hlavne novej dôvery, bezpečnosti a integrácie. Som presvedčený, že sa treba usilovať o túto spoluprácu aj naďalej. Jej význam vstupom do Únie alebo Aliancie sa nekončí. Ešte si dlho budeme podobní v ťažkostiach aj  v možnostiach a vždy budeme susedmi. Rakúsko je na Slovensku stále viac prítomné cez investície a ekonomiku. V Rakúsku už nepočuť, a dnes to zaznelo veľmi jasne aj pri hlasovaní v Európskom parlamente v Štrasburgu, výhrady voči vstupu Slovenska do Európskej únie. Viditeľným a veľmi dôležitým potvrdením otvorenosti Rakúska pre intenzívnejšiu spoločnú budúcnosť by však bolo dobudovanie 20-kilometrového úseku diaľnice k slovenskej hranici. To by pomohlo evidentne, a nielen diplomacii. Najväčším susedom a zároveň s najmenším využitím spolupráce je Ukrajina. Som presvedčený, že stabilita a rozvoj Ukrajiny, to je základný národnoštátny záujem alebo zahraničnopolitický záujem Slovenska. Schengenská hranica sa nesmie  stať deliacou čiarou, ale novou čiarou spolupráce alebo líniou, priestorom európskeho susedstva. Tak ako vyšehradská spolupráca nie je náhradou za európsku integráciu, ale nástrojom pre tento cieľ, tak s prioritnou orientáciou Slovenska na EÚ a NATO nie je v rozpore záujem o strategické vzťahy so Spojenými štátmi americkými, respektíve o výhodné vzťahy s Ruskou federáciou. Problém nastáva vtedy, ak sa takéto vzťahy uprednostnia pred úsilím o hľadanie spoločného európskeho postoja. Náš prednostný záujem o účinnú európsku jednotu v zásadných otázkach nie je a nemá byť výrazom egoizmu, ale základnej a zásadnej spoluzodpovednosti za ďalší osud integrovanej Európy, za charakter jej vnútorných vzťahov a za jej vonkajšie pôsobenie. Slovensko je v strede kontinentu. Musí nám záležať na tom, aby sa takáto zemepisná charakteristika stávala aj geopolitickou. Aby sme boli v centre vzťahov, rozhodnutí a záujmov. Aby staré rozdelenie v Európe nebolo nahradené novým. Vážení prítomní,  európska téma aj v tejto sále intenzívne od januára, ale vlastne už dlhší čas nikdy nebola viac rozvíjaná a začína to byť súčasť našich rokovaní veľmi pravidelne. Je to dobré. Vlastne stáva sa to, čo je potrebné, aby sa európska dimenzia stala súčasťou našej politiky, našej ekonomiky, nášho práva, kultúry. Sme presvedčení, že vrátenie Slovenska na cestu a spoločný vstup do Európskej únie, to, že sa dnes hlasuje o Slovensku spolu s ostatnými, že sme získali najmenej hlasov proti dnes v Štrasburgu zo všetkých kandidátskych krajín, je výrazom úsilia a výsledkov, ovocia, ktoré to prinášalo v posledných rokoch. A treba oceniť všetkých aktérov, ktorí takúto komunikáciu a dôveru Slovenska v okolí a vo svete napomohli. Som presvedčený, že Únia by mala byť dobre zorganizovaným spoločenstvom členských krajín s kombináciou komunitárnej a medzivládnej metódy spolupráce. V komunitárnej oblasti vonkajšieho obchodu, hospodárskej súťaže, poľnohospodárskej politiky, menovej politiky pre krajiny, ktoré prijali euro. Medzivládna, vo viacerých záležitostiach posilnená, by mala charakterizovať spoluprácu v oblasti vnútornej bezpečnosti, vonkajších vzťahov a obrannej politiky. Budeme ďalej presadzovať, hovorím to za kresťanských demokratov, aby štáty Únie si naďalej ponechali výlučnú právomoc v oblasti priamych daní, zahraničnej a bezpečnostnej politiky, trestného práva a obrany. To neznamená izolacionizmus, to neznamená nezúčastnenosť, to znamená konsenzuálnosť  rozhodnutí s tým, že rozhodnutia sú potom vážne a efektívne pre dohodnutú politiku. Pretože osobitne na priebehu irackej krízy je evidentné, že rozdelená Únia nie je spôsobilá byť efektívnym aktérom v medzinárodných záležitostiach. A rozšírená Únia spolu s nami nemôže zostať len najväčším trhom a najbohatším darcom rozvojovej pomoci. Potrebuje účinnú spoločnú zahraničnú a bezpečnostnú politiku s obrannou dimenziou. Základom na to však musí byť skutočná vôľa jej členských štátov. Jednota v Európe však nemôže byť postavená iba na ekonomike. Musí byť postavená na súlade základných hodnôt. Zápas o úsilie a zhodu v osvedčených hodnotách je pred nami, v Európe aj vo svete. Tak ako som naznačil, európska integrácia by nemala byť doménou len zahraničnej politiky. Má byť stále zreteľnejšia vo vnútroštátnej agende, v celospoločenskom záujme a v celospoločenských rozhodnutiach. Najbližšími pred nami budú májové referendum, o rok prvé európske voľby a niekedy potom aj rozhodovanie o novej ústavnej zmluve. Chceme k tomu prispieť, tak ako sa aj teraz snažíme a možno ešte viac po predložení uceleného konceptu a pohľadu z vlády na reformy európskych inštitúcií, pretože mali by to byť reformy, ktoré zohľadnia náš prirodzený záujem, parametre a možnosti v rozšírenej 25-člennej Európskej únii. Čo sa týka Aliancie, zajtra ráno bude táto snemovňa hlasovať o prístupovom protokole o súhlase so zmluvou, ktorou toto spoločenstvo pred 54 rokmi vzniklo. Som presvedčený, že už príprava, ale aj členstvo budú mať výrazný vplyv na reformu ozbrojených síl, na náš krízový manažment, na ochranu utajovaných skutočností a bezpečnostné previerky osôb a firiem. NATO znamená jednoducho aj viac poriadku v našich ozbrojených silách, v Správe štátnych hmotných rezerv, v spravodajských službách, vo všetkých dimenziách našich služieb. A Slovensku viac poriadku, transparentnosti, menej korupcie tak ako v každej krajine naozaj prospeje. Do Aliancie nevstupujeme preto, aby sme sa pridávali k jednotlivým členom, ale aby sme boli spojencom všetkým tak, ako to od všetkých chceme očakávať a aby sme spolu vytvárali politiku Aliancie. Vstupom do Únie a do NATO sa iba posunieme do priestoru väčšej stability bezpečnosti ako základov väčšej prosperity, a to znamená výzvu, aby sme sa stali aktívnymi spolutvorcami politiky týchto organizácií. Som presvedčený, že aj vzhľadom na súčasné hrozby terorizmu, na súčasnú vojnovú krízu alebo konflikt v Iraku by sme sa mali veľmi usilovať zasadzovať v medzinárodných vzťahoch o skutočné ľudské práva a spravodlivosť, pretože mier je ovocím spravodlivosti, za prednosť práva pred silou. A keďže tieto hodnotové záležitosti by mali byť základom aj v priestore, do ktorého vstupujeme, chcel by som ešte prispieť osobitným návrhom do dnešnej diskusie. Už pani poslankyňa Podracká spomenula, či sa dá ešte vložiť deklarácia do prístupovej zmluvy. Podľa viedenského zmluvného práva, ktoré popisuje tvorbu, charakter medzinárodných zmlúv a ich záväznosť, ich súvislosti, sme stále v zmluvnom procese, ktorý je tvorený a ktorého aktéri až do doby definitívneho ratifikovania sú aktérmi v tom procese. Nevzdávajú sa svojho aktívneho prístupu a, samozrejme, treba rozlišovať medzi dohodami, ktoré vznikajú konsenzom obidvoch strán, to znamená 15 štátov Únie a Slovenska, alebo jednostrannými vyhláseniami, ale je dôležité, aby sme vstupovali do zmluvného priestoru, ktorý bude jasný, ktorý bude vytvárať dobré, priateľské vzťahy práve na základe zreteľných záväzkov práv a povinností. Keďže zajtra bude vláda schvaľovať prístupovú zmluvu v jej definitívnej slovenskej verzii,  takmer 5 000 strán textu, ktorý bude zaväzovať celú republiku od 1. mája 2004 až do času, kým sa táto zmluva ďalej nebude upravovať. Som presvedčený, že jasnejšie vymedzenie osobitne v oblasti tak citlivej, ako sú kultúrno-etické záležitosti, o ktorých sme tu rozprávali naposledy vo februári, ale ktorým sa táto snemovňa venuje už dlhšie, by bolo veľmi korektným a konkrétnym vyjasnením v oblasti, ktorá je dôležitá, ktoré nedorozumenia sú veľmi nepríjemné či už pred Európskym súdnym dvorom, alebo vo vzťahoch medzi členskými štátmi a orgánmi Únie. Preto navrhujem, aby na základe pred rokom prijatej Deklarácie o zvrchovanosti členských štátov Únie v kultúrno-etických otázkach, na základe uznesenia tejto snemovne z 26. februára, ale aj v súlade s Programovým vyhlásením vlády Slovenskej republiky Národná rada Slovenskej republiky požiadala vládu, aby v súvislosti s vyjadrením jej súhlasu so zmluvou o pristúpení Slovenskej republiky k zmluve o Európskej únii prijala nasledovné vyhlásenie: Vláda Slovenskej republiky vyhlasuje, že nič v ustanoveniach zmluvy o Európskej únii alebo zmlúv zakladajúcich Európske spoločenstvá, alebo zmlúv, alebo aktov pozmeňujúcich, alebo doplňujúcich tieto zmluvy nebráni ich upravovať vnútroštátne právne predpisy týkajúce sa ochrany života a dôstojnosti ľudskej bytosti od počatia až po smrť a ochrany rodiny a inštitúcie manželstva ako základu spoločnosti. Slovenská republika si vyhradzuje právo na zváženie svojej účasti na programoch Európskej únie týkajúcich sa týchto záležitostí. Tento text je úplne v súlade s predtým spomenutými uzneseniami alebo deklaráciou, alebo Programovým vyhlásením vlády Slovenskej republiky. Je v súlade s princípom subsidiarity, je popísaním otvorených dverí, ktoré sú často spomínané. Toto je dnešné delenie kompetencií v Európskej únii a chceme, aby nielen bolo zachované, ale pri prípadných sporoch sa na takéto vyhlásenie prihliadalo. Nie sme jediní, ktorí by mali svoje vyhlásenie k prístupovej zmluve. Z členských štátov majú dodatky k zmluvám napríklad Nemecko, Rakúsko, Belgicko.  Írsko napríklad ešte k Maastrichtskej zmluve, kde je vyhlásené, že nič v zmluvách o Únii nespochybní aplikovanie práva na život, ako je garantované v Írskej republike. Podobné texty dodatkov do prístupovej zmluvy presadili kandidátske krajiny ako Malta a Poľsko. Malta na svojom území vyhlásila zvrchovanosť národnej legislatívy týkajúcej sa ochrany života a Poľská republika zvrchovanosť v morálnych otázkach predovšetkým týkajúcich sa ochrany ľudského života. Tá druhá časť, ktorá hovorí o zvážení účasti na programoch Európskej únie týkajúcich sa týchto záležitostí, vyplýva vlastne z obsahu deklarovanej výlučnej právomoci Slovenskej republiky. Vláda, ktorá reprezentuje pri rokovaniach Slovenskú republiku a ktorej som mal česť byť hlavným vyjednávačom po celé obdobie, môže svoje vyhlásenie prijať pred podpisom zmluvy tak, aby bolo chápané ako súčasť zmluvného vzťahu, do ktorého štát následne vstúpi. Ďakujem pekne za dôveru. (Potlesk.)